Diari Oficial de la Generalitat Valenciana


Sumari del DOGV 2234, del 24-03-1994 (1994/830955)

ORDRE conjunta de 8 de març de 1994, de la Conselleria de Medi Ambient i de la Conselleria d'Educació i Ciència per la qual es convoquen ajudes per a la realització d'activitats d'educació ambiental.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/08/(1)/dof/vci/html**

### Dades del document

Número de DOGV
:   2234

Data del DOGV
:   24-03-1994

Secció del DOGV
:   DISPOSICIONS GENERALS

Número del document
:   1994/830955


Data del document
:   08-03-1994

Organisme emissor
:   Conselleria de Educació i Ciència

Tipus de document
:   Ordre

Correcció d'errades

ORDRE conjunta de 8 de març de 1994, de la Conselleria de Medi Ambient i de la Conselleria d'Educació i Ciència, per la qual es convoquen ajudes per a la realització d'activitats d'educació ambiental. [94/1877]  
La necessitat d'una educació relativa al medi ambient ha estat reconeguda per la comunitat internacional a partir de la conferència de les Nacions Unides celebrada a Estocolm en 1972 sobre el medi ambient. Els organismes de les Nacions Unides, i en particular la UNESCO i les altres institucions internacionals interessades adopten, de comú acord, les disposicions necessàries per establir un programa educatiu internacional d'ensenyament interdisciplinari, escolar i extraescolar, relatiu al medi ambient que abaste tots els nivells d'ensenyament i adreçat a tots, joves i adults, a fi de fer-los conèixer les accions que ells poden realitzar, dins de les seues limitacions, per generar i protegir el medi ambient.  
Potenciar el coneixement del medi ambient resulta en l'actualitat imprescindible per promoure la presa de consciència de la importància de la conservació de l'entorn, tant en la població escolar com adulta.  
L'adquisició d'aquests coneixements genera l'adopció de modes de vida que permeten un equilibri harmònic i de respecte al medi ambient.  
L'educació per a un desenvolupament sostenible exigeix, igualment, la formació de mestres, científics i membres de la societat en general mitjançant programes sectorials, abordant, en totes les disciplines, la dinàmica del medi físic, biològic i sòcio-econòmic.  
La Conselleria de Medi Ambient té el propòsit d'impulsar les activitats que en aquest sentit elaboren centres públics d'educació, entitats, institucions i associacions, com també organitzacions sindicals de la Comunitat Valenciana.  
Per aquesta raó, d'acord amb les atribucions que em confereix l'article 35 de la Llei 5/1983, de 30 de desembre, del Govern Valencià (DOGV de 30 de desembre de 1983), com també l'article 45 del text refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 (DOGV de 17 de juliol de 1991),  
ORDENE  
Article primer. Objecte  
Constitueix l'objecte d'aquesta ordre, la convocatòria per a la concessió d'ajudes adreçades a la realització d'activitats d'educació ambiental. Les esmentades ajudes es finançaran a càrrec de la línia 664/000/94 del programa 442.20 del pressupost de la Generalitat Valenciana per a 1994, per un import màxim de cinc milions de pessetes.  
Article segon. Beneficiaris  
Podran sol·licitar aquestes ajudes centres públics d'educació, entitats, institucions i associacions sense ànim de lucre que estiguen vinculades al medi ambient, i també les organitzacions sindicals de la Comunitat Valenciana.  
Article tercer. Activitats subvencionades  
Les subvencions es destinaran al finançament de programes o activitats que es facen durant l'any 1994 i estiguen dirigides a:  
\* La formació i educació per a la conservació del medi natural  
\* L'elaboració de material didàctic relacionat amb el medi ambient en general  
\* La formació del professorat i la població adulta en general en temes relacionats amb el medi ambient.  
Seran objecte de preferència en la concessió d'aquestes ajudes, aquelles activitats que, dins de l'objecte de la subvenció, es dediquen principalment a l'execució de jornades, seminaris, conferències, aules, debats, etc.  
L'import de les subvencions regulades en aquesta ordre, en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.  
Article quart. Instància i documentació  
Les sol·licituds d'ajuda s'hauran de presentar en un model normalitzat, d'acord amb l'annex I, i s'hi hauran d'adjuntar els documents següents:  
a) Els que acrediten la constitució legal de l'entitat o associació, i els seus estatuts.  
b) Fotocòpia validada del NIF o CIF del sol·licitant.  
c) Autorització de l'entitat sol·licitant a la persona que la representa.  
d) Documents acreditatius d'estar al corrent de les obligacions tributàries i de la Seguretat Social i, si escau, d'estar-ne exempts.  
e) Imprès d'altra de tercers per a pagaments de la Generalitat Valenciana, en cas de no figurar en el Registre de Tercers de la Conselleria d'Economia i Hisenda.  
Article cinquè. Termini i lloc de presentació  
Les instàncies, juntament amb la documentació requerida en l'article anterior, s'hauran de presentar en el termini d'un mes comptador des de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds d'ajudes hauran d'adreçar-se al conseller de Medi Ambient, i hauran de presentar-se al Registre General de la Conselleria de Medi Ambient, siti al carrer de l'Arquitecte Alfaro, núm. 39, 46524, de València, als serveis territorials de la Conselleria de les províncies d'Alacant, Castelló i València, i als centres de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú (BOE de 27 de novembre de 1992).  
Article sisè. Comissió avaluadora  
La selecció de les sol·licituds, la farà una comissió presidida pel secretari general de la Conselleria de Medi Ambient i composta per cinc vocals, tres d'ells designats per cadascuna de les direccions generals de la Conselleria, un representant de la Direcció General d'Ordenació i Innovació Educativa de la Conselleria d'Educació i Ciència i un designat pel secretari general, i la secretària general administrativa de la Conselleria, la qual actuarà, a més, com a secretària de la comissió.  
Aquesta comissió elevarà la corresponent proposta de concessió d'ajudes al conseller de Medi Ambient, la resolució definitiva del qual es publicarà en el Diari Oficial de la Generalitat Valenciana i es notificarà a les persones interessades.  
Article setè. Criteris d'avaluació  
S'aplicaran els criteris de selecció següents:  
- L'àmbit territorial de l'acció que s'ha de fer, com també la durada i el nombre de participants.  
- La participació en el projecte de personal tècnicament qualificat (titulats universitaris o persones de reconegut prestigi en l'àmbit de la protecció de la natura).  
- L'obertura de l'activitat a persones alienes a l'entitats sol·licitant.  
- La viabilitat tècnica i econòmica de l'activitat que es realitzarà.  
- El grau d'adequació entre la despesa prevista i els objectius que es persegueixen en el projecte.  
Article vuitè. Termini de resolució  
Transcorreguts tres mesos des de l'endemà de l'acabament del termini per a la presentació de les sol·licituds sense que hi haja resolució expressa, aquestes s'entendran desestimades.  
Contra la resolució per al qual s'atorguen o es deneguen les ajudes sol·licitades, les persones interessades podran interposar-hi un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la notificació, d'acord amb el que disposen els articles 58 i següents de la Llei de la Jurisdicció Contenciosa Administrativa de 27 de desembre de 1956.  
Article novè. Obligacions dels beneficiaris  
Els beneficiaris quedaran obligats al compliment de les condicions establertes en la resolució de concessió de la subvenció. L'incompliment d'aquestes condicions podrà donar lloc a l'anul·lació o la reducció dels beneficis concedits i, si escau, al reintegrament de les quantitats que corresponguen.  
Article deu. Justificació del pagament  
Per al cobrament de les ajudes, els beneficiaris hauran de presentar una memòria descriptiva de l'activitat realitzada i els documents acreditatius de les despeses ocasionades en l'execució de les activitats.  
També hauran de presentar una declaració de les ajudes que per a la mateixa finalitat hagen rebut de qualsevol altra administració.  
Article onze  
En tot allò no regulat en aquesta ordre, regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei de la Hisenda Pública.  
DISPOSICIONS FINALS  
Primera  
S'autoritza el secretari general per a dictar, dins de l'àmbit de les seues competències, les resolucions que requeresquen l'aplicació i el desplegament d'aquesta ordre.  
Segona  
Aquesta ordre entrarà en vigor el mateix dia que es publique en el Diari Oficial de la Generalitat Valenciana.  
València, 8 de març de 1994  
El conseller de Medi Ambient  
EMÈRIT BONO I MARTíNEZ  
El conseller d'Educació i Ciència  
JOAN ROMERO GONZÁLEZ


Còpia Permalink ELI